२०४५ सालमा कोलम्वो प्लान अन्तर्गत भारत सरकारबाट प्राप्त छात्रवृत्तिमा पिएचडी गर्ने अवसर प्राप्त भयो। थोरै छात्रवृत्ति र छिमेकी मुलुक भएका कारणले धेरै साथीहरुको भारत अध्ययनमा त्यति रुचि देखिँदैन थियो। एमएस गर्न वेलायत जाने अवसरहरु प्रशस्तै हुन्थे र स्नातकोत्तर तहमा उच्च अंक ल्याएकाले मैले त्यो अवसर नपाउने कुरै थिएन। तर पिएचडी नै गर्नु पर्ने रहर र छिटो सिध्याउनु पर्ने उद्देश्यका कारण मैले भारतको शिक्षा रोजेँ र मौद्रिक अर्थशास्त्रमा पिएचडी. गर्न दिल्लीतर्फ लागेँ।
